**[π. Λίβυος](https://www.facebook.com/p.libyos/?hc_ref=ARSDHgab087asJ8tkOQq4r7IjOMZSQLurn12X5JSAAH5x6OFH_4rByY1kT5LV7qnrCg&fref=nf&__xts__%5B0%5D=68.ARB_VVOSzi1fQMpQ5Ru1WZ10IHEiIjvn4OzOriRlTBlOwRDyGXurdaQvfRigjqoNFZc3tk0GEVOwiEcPhw6cQeB2Dj95myq4KPAP1h0HD8_3H0bcZyJ0s6WsFbmEDgAkCoxZOy0CXTKbGnBZANAVaiEX9JqFr13Vzn3DOWTn06YiEONvIXqHUv4TIfzzdhErdvsPwBPQE9Dby8KHHgFTSoa49ScImlBJlUXi7QvpQdyWOd4MGBUnTxQ87FhO4sGWvq_vC_enW3xt7nKd8YHhr2QbFWLscB9xZfXlMPjDiZ6BNlKGKgjsFw&__tn__=kC-R)**

"Το χάρισμα σου δόθηκε για να το προσφέρεις... "

Κανείς δε μπορεί να πει ότι δεν έχει κάποιο χάρισμα, κάποιο δώρο από τον Θεό. Πριν καν γεννηθούμε, υπάρχουμε στο σχέδιο του Θεού. Η ζωή μας δεν είναι τυχαία. Μπορεί να υπάρχουν τυχαίοι γονείς, αλλά ποτέ τυχαία παιδιά. Γι’ αυτό ένα από τα μεγαλύτερα δώρα, είναι το δώρο της ύπαρξης, διότι ο Θεός είχε αποφασίσει πριν την δημιουργία του κόσμου να μας φέρει στην ζωή. Η εκ του μη είναι εις του είναι δημιουργία μας, από το Θεό είναι ένα μέγιστο θαύμα και δώρο που κάθε μέρα πρέπει να μας απασχολεί δοξολογικά και ευχαριστιακά.

Σύμφωνα λοιπόν με τα λόγια του αποστόλου, « Ο Θεός σάς εμπιστεύτηκε τη χάρη του με ποικίλους τρόπους. Ο καθένας σας, λοιπόν, σαν καλός διαχειριστής της θείας χάριτος, ας χρησιμοποιεί το χάρισμά του για να υπηρετεί τους άλλους…» Α΄ ΠΕΤΡΟΥ 4:10, κανείς δεν μπορεί να πει ότι δεν έχει κάποιο χάρισμα ή χαρίσματα που του δόθηκαν από το Θεό πάντα για ένα λόγο και σκοπό. Και στο χωρίο του αποστόλου αντιλαμβανόμαστε τα εξής όσον αφορά τα χαρίσματα του Θεού:

1. Όλοι έχουμε χαρίσματα.  
2. Είμαστε διαχειριστές του χαρίσματος και όχι ιδιοκτήτες. Το χάρισμα είναι δώρο του Θεού και όχι δικό μας κατόρθωμα.  
3. Έχουμε την ευθύνη να το διαχειριστούμε.  
4. Το χάρισμα δεν μας δόθηκε για να κτίσουμε τον ατομικό μας μύθο ή για να έχουμε ατομικά οφέλη αλλά για να βοηθήσουμε τους συνανθρώπους μας, την εκκλησία, την ανθρωπότητα ολάκερη.  
5. Ο σκοπός ενός χαρίσματος δεν είναι ατομικός αλλά πάντα κοινωνικός. Αυτή είναι η Χριστιανική αντίληψη και πνευματικότητα. Δεν υπάρχει Χριστιανική πνευματικότητα που να είναι κλειστή, αυτιστική και αυτοαναφορική.  
6. Καμία αρετή και χάρισμα δεν δίδεται από τον Θεό για να το κλείσουμε στα χέρια μας, αλλά για να το δώσουμε στους άλλους. Έτσι γεμίζουμε Πνεύμα Άγιο εμείς, πλατύνεται η καρδιά μας, και χαίρονται τα αδέλφια μας.

Χάρισε λοιπόν τα χαμόγελο σου και θα είσαι χαρούμενος.  
Χάρισε και μοιράσου τα πλούτη σου, θα είσαι πάντα πλούσιος.  
Χάρισε την σοφία σου, θα είσαι πάντα γεμάτος Πνεύμα.  
Χάρισε την προσευχή σου, δεν θα σε αφήσει ποτέ η Χάρις.  
Χάρισε το χρόνο σου, και θα έχεις πάντα χρόνο πλούσιο και ευλογημένο.  
Χάρισε και μοιράσου τις εμπειρίες, τα πάθη και αδυναμίες σου, και θα νιώσεις ότι βοηθάς και βοηθιέσαι σε.  
Χάρισε το φως και το σκοτάδι δεν θα μπορεί να σε σκεπάσει.  
Χάρισε αγάπη και θα λάβεις αγάπη.  
Χάρισε την ψυχή σου και θα την βρεις.  
Χάρισε τον Χριστό κι αυτός θα γίνει μόνιμος σύντροφος και Κύριος της ζωής σου.  
Μην ξεχάσεις ποτέ, Το χάρισμα όσο το σκορπάς αυξάνει, όσο το κλείνεις χάνεται…..

